**Dôvodová správa**

**Všeobecná časť**

Návrhom zákona sa mení a dopĺňa zákon č. 48/2002 Z.z. o pobyte cudzincov v znení neskorších predpisov. Účelom novely  je zrušenie povinnosti ubytovateľa zabezpečiť vyplnenie úradného tlačiva o hlásení pobytu cudzinca a doručiť ho policajnému útvaru pri ubytovaní cudzinca, na ktorého sa nevzťahuje vízová povinnosť.

Návrh zákona nebude mať priamy dopad na verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest, na životné prostredie, ani na podnikateľské prostredie.

 Návrh zákona je v  súlade s  Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná.

Ministerstvo financií Slovenskej republiky vo svojom stanovisku z 14.4.2011 súhlasí s tvrdením predkladateľa, že realizácia návrhu zákona si nevyžiada zvýšené nároky na finančné prostriedky štátneho rozpočtu, rozpočtov obcí, ani rozpočtov vyšších územných celkov.

**Osobitná časť**

K čl. I

K bodu 1

Navrhuje sa zrušiť povinnosť ubytovateľa zabezpečiť vyplnenie úradného tlačiva o hlásení pobytu cudzinca a doručiť ho policajnému útvaru pri ubytovaní cudzinca, na ktorého sa nevzťahuje vízová povinnosť. Tento návrh znižuje administratívnu záťaž ubytovateľov a prispieva tak k zjednodušeniu a zlepšeniu podnikateľského prostredia v oblasti ubytovávania cudzincov, na ktorých sa nevzťahuje vízová povinnosť. Na územie Slovenskej republiky cestujú v bezvízovom režime predovšetkým občania Európskej únie a partnerských štátov Slovenskej republiky, preto nie je opodstatnené administratívne zaťažovať ubytovávanie cudzincov bez vízovej povinnosti.

K bodu 2

 Navrhuje sa umožniť doručenie úradného oznámenia o hlásení pobytu cudzinca policajnému útvaru pri ubytovaní cudzinca aj prostredníctvom elektronickej pošty. Tento návrh znižuje administratívnu záťaž ubytovateľov a prispieva tak k zjednodušeniu a zlepšeniu podnikateľského prostredia v oblasti ubytovávania cudzincov.

K čl. II

               Navrhuje sa, aby zákon nadobudol účinnosť dňom vyhlásenia.